**5. A feladat a magyarországi reformációval kapcsolatos.**

**Oldja meg a feladatokat a források és ismeretei segítségével!**

**A)** „Nagy gondviseletlenség volt azért és Istenhöz és az ő szent igéjéhöz nagy

idegenség, hogy holott minden nemzetségnek nyelvén vagyon az Istennek könyve, a

magyar nemzetség arról ennyi ideig gondot nem viselt. […] Noha pedig volt

darabonként az Bibliának valami része megfordítva [lefordítva], de mindenestől fogva

egészen ezideig az mi országunkban az mi nyelvünkön nem volt.”

*(Egy XVI. századi Biblia előszava)*

**B)** „Teremteni kell itthon egy erdélyi Heidelbergát [Heidelberg, német egyetemi

város], megékesíteni tudós professzorokkal, és gyűjteni köréjük nagy számmal

tehetséges és tanulni vágyó, igyekvő ifjakat – legjavukat kiválasztani a társadalom és

a közélet javára.*” (A kolozsvári országgyűlés határozata, 1622)*

**C)** „Mindenféle nyelvben és minden formában

Betűt metszhet vala nagyobban s apróbban

Úgy járt vala tudós keze az acélban

Mint másnak a könnyen engedő viaszban.”

*(Pápai Páriz Ferenc méltatásából, XVII. század)*

**D)** „Kérdés: Nem lehet-e megtűrni a templomokban a képeket, mint a »tudatlan nép

könyveit«?

Válasz: Nem, mert ne legyünk bölcsebbek Istennél, aki az ő népét nem béna

bálványképek által, hanem igéjének élő hirdetése által akarja tanítani.”*(Részlet egy*

*katekizmusból,1563. – A katekizmus kérdés-felelet formában összeállított oktatókönyv.)*

**a) Nevezze meg az A) betűjelű forrás szerzőjét!** *Keresztnevet is írjon!* (1 pont)

…………………………………….……….

**b) Nevezze meg, melyik városban jött létre a B) betűjelű forrásban említett iskola!**(1 pont)

…………………………………….……….

**c) Nevezzen meg az A) és C) betűjelű forrás alapján két tényezőt, amelyek a reformáció terjedését segítették!** (Elemenként 0,5 pont.)

……………………………………… ………………………………………

**d) Karikázza be a D) betűjelű forrásra vonatkozó helyes magyarázat sorszámát!**

(0,5 pont)

1. Csak neves művészeket lehetett felkérni a templomok képeinek elkészítésére.

2. A barokk stílus hatására elvetették a keresztény tanítás képi megjelenítését a templomokban.

3. Úgy gondolták, hogy a képek elvonják a hívők figyelmét a vallási tanításokról, ezért

feleslegesek.

**e)** Minden forrásrészlet ahhoz a felekezethez kötődik, amelyiknek a legtöbb követője volt a

magyar nemesség körében a XVI. század végén. **Nevezze meg ezt a felekezetet!** (0,5 pont)

……………………………………

**Megoldás**

**5. Magyarországi reformáció (Összesen 4 pont.)**

**a)** Károli / Károlyi Gáspár (1 pont)

**b)** Gyulafehérvár (1 pont)

**c)** magyar nyelv / anyanyelv / nemzeti nyelv használata / bibliafordítás;

könyvnyomtatás *(A pontosvesszővel elválasztott válaszok közül bármelyik kettő elfogadható.*

*A helyes válaszok más megfogalmazásban és fordított sorrendben is elfogadhatók.)*

(Elemenként 0,5 pont.)

**d)** 3. (0,5 pont)

**e)** református / kálvinista *(Elfogadható még: helvét vallás.)* (0,5 pont)